ອະດີດ ປ. Tabare Vazquez ໄດ້​ຮັບ​ໄຊຊະນະ ​ໃນການ​ເລືອກຕັ້ງ ທີ່ຢູຣູກວາຍ
ທ່ານ Vazquez ​ ໝໍ​ປົວໂຣກມະ​ເຮັງ ໄວ 74 ປີ ໄດ້​ຮັບ​ໄຊຊະນະ ໃນການ​ເລືອກຕັ້ງ ຂັ້ນຕັດສິນຊີ້ຂາດ ຊຶ່ງ​ເປັນ​ການ​ຂະຫຍາຍ ອຳນາດການ​ປົກຄອງ ​ຂອງ​ແນວ​ໂຮມອ່ຽງ​​ຊ້າຍ ອອກ​​ໄປອີກ.
ຜູ້ສະໝັກ ຂອງພັກລັດຖະບານ ທ່ານ Tabare Vazquez ໄດ້ຮັບ ໄຊຊະນະ ຢ່າງງ່າຍດາຍ ໃນການເລືອກຕັ້ງປະທານາທິບໍດີ ຂອງ ຢູຣູກວາຍ ທ່ານ Vazquez  ໝໍປົວໂຣກມະເຮັງ ໄວ 74 ປີ ໄດ້ຮັບໄຊຊະນະ ການເລືອກຕັ້ງຂັ້ນຊີ້ຂາດ ໃນວັນອາທິດວານນີ້ ຊຶ່ງເປັນການ ຂະຫຍາຍ ອຳນາດການປົກຄອງ ຂອງແນວໂຮມອ່ຽງຊ້າຍ ອອກ ໄປອີກ ທີ່ໄດ້ຊ່ອຍເຮັດໃຫ້ ການສົມລົດລະຫວ່າງເພດດຽວກັນນັ້ນ ເປັນສິ່ງຖືກຕ້ອງ ຕາມກົດໝາຍ ແລະ ໄດ້ເຄື່ອນໄຫວ ໄປສູ່ການສ້າງຕັ້ງຕະຫລາດກັນຊາ ທີ່ລັດເປັນຜູ້ດຳເນີນການ ແຫ່ງ ທຳອິດຂອງໂລກ ຄູ່ແຂ່ງຂອງ ທ່ານ Vazquez ຄື ທ່ານ Lacalle Pou ໄວ 41 ປີ ໄດ້ໃຫ້ຄຳສັນຍາວ່າ ຈະທັບມ້າງສ່ວນໃຫຍ່ ຂອງແຜນການດັ່ງກ່າວ ທີ່ເຮັດໃຫ້ລັດຖະບານ ເປັນຜູ້ເບິ່ງແຍງ ຄວບຄຸມ ການຜະລິດ ການແຈກຈ່າຍ ແລະ ການຄ້າຂາຍ ກັນຊານັ້ນ ໃນລະດັບຊາດ ແຜນການດັ່ງກ່າວ ແມ່ນຍັງຢູ່ໃນຂັ້ນຕອນ ການຈັດຕັ້ງປະຕິບັດຢູ່ ທ່ານ Vazquez ປະທານາທິບໍດີຜູ້ຖືກເລືອກຕັ້ງໃໝ່ນັ້ນ ເຄີຍເປັນປະທານາທິບໍດີ ມາແລ້ວ ຈາກປີ 2005 ຫາ 2010 ຄວາມນິຍົມຊົມຊອບຂອງທ່ານ ໃນເວລາທີ່ທ່ານອອກຈາກຕຳແໜ່ງ ໄປນັ້ນ ໄດ້ເປີດທາງໃຫ້ ປະທານາທິບໍດີໃນປັດຈຸບັນ ທ່ານ Jose Mujica ໄດ້ຖືກເລືອກເປັນ ປະທານາທິບໍດີ ສືບທອດຕຳແໜ່ງຈາກທ່ານ ທ່ານ Jose Mujica ເປັນອະດີດທະຫານກອງໂຈນ ຜູ້ທີ່ດຳລົງຊີວິດຢູ່ແບບອ່ອນນ້ອມຖ່ອມໂຕ ທັງສອງທ່ານນັ້ນ ແມ່ນສັງກັດຢູ່ໃນພັກດຽວກັນ ຄືພັກປະສົມແນວໂຮມກວ້າງຂວ້າງ ທີ່ໄດ້ຄຸມອຳນາດມາເປັນເວລາໜຶ່ງທົດສະຫວັດແລ້ວ ຢູຣູກວາຍ ຫ້າມ ປະທານາທິບໍດີ ບໍ່ໃຫ້ດຳລົງຕຳແໜ່ງ ສອງສະໄໝ ລຽນຕິດ ຊຶ່ງສະໄໝໜຶ່ງ ມີກຳໜົດ 5 ປີ